1. ปัจจัยความเสี่ยง

1.1 ปัจจัยความเสี่ยงโดยทั่วไปในอุตสาหกรรม

(1) ความเสี่ยงจากความไม่เป็นรูปธรรมขององค์กรกำกับดูแล

ตามที่รัฐธรรมนูญแห่งราชอาณาจักรไทย พ.ศ. 2550 ได้กำหนดให้มีองค์กรที่ทำหน้าที่จัดสรร

คลื่นความถี่ และกำกับการประกอบกิจการวิทยุกระจายเสียง
วิทยุโทรทัศน์และกิจการโทรคมนาคมเพียง

1 องค์กร ซึ่งต่างจากเดิมที่รัฐธรรมนูญแห่งราชอาณาจักรไทย พ.ศ.2540
ได้บัญญัติให้มีองค์กรที่ทำหน้าที่ดูแลและกำกับการประกอบกิจการวิทยุกระจายเสียง วิทยุโทรทัศน์ 1
องค์กร และองค์กรที่ทำหน้าที่ดูแลและกำกับการประกอบกิจการโทรคมนาคมอีก 1 องค์กร
ทำให้ต้องมีการจัดตั้งองค์กรใหม่ขึ้นมาเพื่อทำหน้าที่กำกับดูแลกิจการวิทยุกระจายเสียง
วิทยุโทรทัศน์และกิจการโทรคมนาคม ส่งผลให้การกำหนดนโยบาย
หลักเกณฑ์และแนวทางการกำกับดูแลต่าง ๆ ในกิจการโทรคมนาคม กิจการกระจายเสียง
และกิจการโทรทัศน์ต้องดำเนินการควบคู่กันไป เป็นเหตุให้การกำหนดนโยบาย
หลักเกณฑ์และแนวทางการกำกับดูแลในส่วนของกิจการโทรคมนาคมของผู้ประกอบกิจการโทรคมนาคมในปี
2551ยังไม่ชัดเจน
ทั้งนี้บริษัทได้มอบหมายให้ส่วนงานกฎหมายติดตามสถานการณ์อย่างใกล้ชิดและประสานงานกับหน่วยงานราชการ
เพื่อสามารถดำเนินธุรกิจให้สอดคล้องกับข้อบังคับใหม่ที่จะออกมาบังคับใช้มากที่สุดและสามารถเปลี่ยนแปลงแก้ไขได้ทันท่วงที

(2) ความเสี่ยงจากการขยายเวลาการใช้บังคับแผนแม่บทกิจการโทรคมนาคม พ.ศ. 2548 –
2550

ตามที่คณะกรรมการกิจการโทรคมนาคมแห่งชาติ (“กทช.”)
เห็นสมควรให้ขยายเวลาการบังคับใช้แผนแม่บทกิจการโทรคมนาคม พ.ศ. 2548-2550
ออกไปเป็นระยะเวลาประมาณ 3 เดือน ทำให้บรรดาผู้ประกอบการกิจการโทรคมนาคมต่าง ๆ
ยังไม่ทราบยุทธศาสตร์ในการกำหนดนโยบายทั้ง 8 ด้าน ในแผนแม่บทกิจการโทรคมนาคม ฉบับที่ 2
คือ 1) ด้านการแข่งขันเสรีอย่างเป็นธรรม 2) ด้านการคุ้มครองผู้บริโภคในกิจการโทรคมนาคม 3)
การกระจายบริการโทรคมนาคมพื้นฐานอย่างทั่วถึงและรับผิดชอบต่อสังคม 4)
การบริหารทรัพยากรโทรคมนาคม 5) การบริหารเทคโนโลยีและโครงสร้างพื้นฐาน 6)
การส่งเสริมการวิจัยและพัฒนาอุตสาหกรรมและบุคลากรโทรคมนาคม 7)
การส่งเสริมการวิจัยและพัฒนาอุตสาหกรรมโทรคมนาคม และ 8)
การส่งเสริมกิจการโทรคมนาคมเฉพาะกิจและด้านการพัฒนาองค์กร
เนื่องจากกทช.ต้องพิจารณาทบทวน แก้ไข และปรับปรุงนโยบายและหลักเกณฑ์ต่าง ๆ
ของกทช.ที่ออกไปแล้วและที่กำลังจะออกให้มีความสอดคล้องกับกฎหมายใหม่ที่จะประกาศใช้
ซึ่งอาจมีกฎเกณฑ์บางอย่างที่ส่งผลกระทบต่อทิศทางการดำเนินธุรกิจของบริษัท
อย่างไรก็ตามบริษัทมีนโยบายในการดำเนินธุรกิจด้วยมุ่งเน้นการให้บริการที่ดี
มีคุณภาพและเป็นธรรมแก่ผู้ใช้บริการมากที่สุด การดำเนินการใด ๆ
ของบริษัทต้องกระทำการภายใต้นโยบายดังกล่าว
เพื่อรักษาสิทธิและให้ผู้ใช้บริการเกิดความมั่นใจในบริการของบริษัท

(3)
ความเสี่ยงจากผู้ถือหุ้นรายใหญ่ที่มีความขัดแย้งทางผลประโยชน์ในการดำเนินธุรกิจที่แข่งขันกันเอง

บริษัทมีผู้ถือหุ้นรายใหญ่ คือบริษัท กสท โทรคมนาคม จำกัด (มหาชน) (“กสท.”) และ บริษัท
ทีโอที จำกัด (มหาชน) (“ทีโอที”) ทั้งสองถือหุ้นบริษัทในสัดส่วนร้อยละ 16
ของทุนจดทะเบียนและเรียกชำระแล้ว
ทีโอทีได้ส่งตัวแทนในฐานะผู้ถือหุ้นรายใหญ่เข้ารับตำแหน่งกรรมการบริษัท
และเป็นผู้มีอำนาจลงนามผูกพันจำนวนสองท่าน
ทั้งนี้บริษัทมีนโยบายตามหลักการกำกับดูแลกิจการที่ดีอย่างเคร่งครัดโดยการกำหนดบทบาท
หน้าที่และความรับผิดชอบของคณะกรรมการบริษัทอย่างชัดเจน เช่นจัดทำจรรยาบรรณธุรกิจ (Code
of Conduct) เป็นลายลักษณ์อักษรเกี่ยวกับการรักษาความลับและข้อมูลภายในบริษัท
และกำหนดให้กรรมการผู้มีส่วนได้เสียไม่มีส่วนร่วมในการตัดสินใจในเรื่องที่มีส่วนได้เสีย

ปัจจุบันทั้งกสท. และทีโอทีได้เปิดให้บริการอินเทอร์เน็ตเชิงพาณิชย์ด้วยเช่นเดียวกัน
ทั้งสองหน่วยงานมีความได้เปรียบในการแข่งขันเนื่องจากมีเครือข่ายเป็นของตนเอง
อย่างไรก็ตามบริษัทได้จัดให้มีมาตรการรองรับเพื่อลดความเสี่ยงในการดำเนินธุรกิจที่แข่งขันกันเอง
โดยการร่วมมือกันในฐานะพันธมิตรทางธุรกิจกับผู้ถือหุ้นรายใหญ่ในลักษณะการให้บริการลูกค้าร่วมกัน
เพื่อใช้ทรัพยากรที่แต่ละฝ่ายมีให้เกิดประโยชน์สูงสุด
สามารถขยายฐานลูกค้าและเพิ่มส่วนแบ่งทางการตลาดของคู่แข่งขันในธุรกิจให้บริการอินเทอร์เน็ตได้

1.2 ปัจจัยความเสี่ยงเนื่องจากการดำเนินธุรกิจของบริษัท

(1) ความเสี่ยงด้านการแข่งขันในการประกอบธุรกิจ

บริษัทคาดว่าในปี 2551 การแข่งขันของธุรกิจให้บริการอินเทอร์เน็ตจะยังคงสูงขึ้นเรื่อย ๆ
จากการเปิดเสรีกิจการโทรคมนาคมของกทช. ตั้งแต่ปี 2548
บริษัทมั่นใจว่าบริษัทมีความพร้อมสำหรับการแข่งขันด้วยข้อได้เปรียบในการให้บริการแบบครบวงจร
ประสบการณ์อันยาวนานในการดำเนินธุรกิจอินเทอร์เน็ต
และการกำหนดนโยบายหลักของบริษัทที่ให้ความสำคัญกับคุณภาพของบริการ
เพื่อความพอใจสูงสุดของลูกค้ามากกว่าแข่งขันด้านราคา
ทั้งนี้บริษัทมีการพัฒนาและปรับปรุงสินค้าและบริการอย่างต่อเนื่อง
โดยการเพิ่มขนาดวงจรสื่อสัญญาณความเร็วสูงทั้งในและระหว่างประเทศให้เพียงพอและสอดคล้องกับปริมาณผู้ใช้บริการที่เพิ่มขึ้น
มีการพัฒนาเทคโนโลยีเครือข่ายเพื่อให้บริการได้ครอบคลุมทั่วทั้งประเทศ และใช้ระบบ
ควบคุมคุณภาพ ISO 9001:2000
เพื่อสร้างความมั่นใจว่าบริการของบริษัทมีคุณภาพตามมาตรฐานระดับสากล
บริษัทได้เพิ่มศักยภาพในการแข่งขันโดยการขยายฐานลูกค้าไปยังกลุ่มลูกค้าที่คู่แข่งขันไปไม่ถึง
ใช้กลยุทธ์ทางด้านการตลาดและวางแผนการขายเชิงรุกในการกระตุ้นยอดขาย
รวมทั้งมุ่งเน้นไปที่การเพิ่มแหล่งรายได้ระยะยาว เช่น การเช่า บริการ และบำรุงรักษาระยะยาว
ควบคู่ไปกับการขยายฐานรายได้จากการต่อยอดบริการทางด้านเทคโนโลยีสารสนเทศและการสื่อสารในรูปแบบบริการแบบครบวงจร
(Business Solution) แทนการให้บริการเชื่อมต่ออินเทอร์เน็ตซึ่งมีการแข่งขันที่สูงมาก

(2) การเปลี่ยนแปลงของเทคโนโลยี

ธุรกิจการสื่อสารและโทรคมนาคมรวมทั้งเทคโนโลยีสารสนเทศเป็นธุรกิจที่มีการเปลี่ยนแปลงและพัฒนาเทคโนโลยีอย่างต่อเนื่อง
โดยเฉพาะอย่างยิ่งด้านความเร็วในการเชื่อมต่อการบริการอินเทอร์เน็ตความเร็วสูง
จะกลายเป็นการเชื่อมต่อที่ได้รับความนิยมเพิ่มมากขึ้น จึงมีผลให้ตลาดมีการเติบโต มีการแข่งขันสูง
โดยเฉพาะด้านราคาในการให้บริการที่มีแนวโน้มต่ำลงเรื่อยๆ นอกจากนี้เทคโนโลยีใหม่ ๆ
ในการเชื่อมต่อประเภทอื่น ๆ เช่น การเชื่อมต่อผ่านคลื่นสัญญาณความถี่ WiMAX (Worldwide
Interoperability for Microwave Access) เทคโนโลยี WiBro (Wireless
Broadband) เป็นการเชื่อมต่อด้วยอุปกรณ์มือถือ เป็นต้น
ซึ่งกำลังเป็นที่นิยมในประเทศที่พัฒนาแล้วเพิ่มมากขึ้น
ดังนั้นบริษัทได้พัฒนาผลิตภัณฑ์ให้ก้าวหน้าและทัดเทียมการเปลี่ยนแปลงของเทคโนโลยีอย่างสม่ำเสมอ
โดยมอบหมายให้ส่วนงานเทคโนโลยีและนวัตกรรม (Technology & Innovation Division)
ทำหน้าที่ศึกษาและติดตามความก้าวหน้าทางเทคโนโลยีอย่างสม่ำเสมอ
รวมทั้งสำรวจตลาดเพื่อนำข้อมูลที่ได้มาวิเคราะห์หาเทคโนโลยีที่เหมาะสมที่สามารถตอบสนองความต้องการที่แท้จริงของลูกค้าได้
และเกิดความได้เปรียบในการแข่งขัน